U-Obama Ukhalela Uzulu WakweleKenya 
Esethula amazwi akhe emhlanganweni weUnited Nations, uMongameli Obama ukhalele uzulu weleKenya ngokuhlaselwa liqembu leAl-Shabaab ngoMgqibelo
WASHINGTON DC — UMongameli Barack Obama weleMelika wethule amazwi akhe emhlanganweni wenhlanganiso yomanyano wamazwe womhlaba oweUnited Nations General Assembly eNew York ngoLwesibili wasola ukuhlaselwa kweleKenya ngamalwecatsha eqembu leAl-Shabaab kusehlakalo esibulalise abantu abedlula amatshumi ayisithupha ngoMgqibelo. UObama uthe lanxa eleMelika lamazwe elisebenzelana lawo ephumelela ekulwiseni imisebenzi yamalwecatsha afana le Al-Qaeda, kusasekunengi okumele kwenziwe nanku eleKenya lamazwe afana lePakistan ehlaselwa yizigelekeqe lezi. Ekhuluma ngodaba lweSyria uMongameli Obama usole kakhulu ukusetshenziswa kwezikhali eziletshefu nguMongameli weleSyria uMnu Bashar al-Assad wathi iUnited Nations akumelanga ivumele imisebenzi enjalo. Wengeze wathi umanyano lo kumele ubone ukuthi uAssad uyafaka zonke izikhali zembubhiso lezile tshefu ezandleni zeUN ukuze zidilizwe njengokwethembisa kwakhe. Nxa engasenzanga lokhu, uMongamei Obama uthi uAssad kumele ajeziswe. UObama ukhuthaze njalo amazwe omhlaba ukuthi asebenzelane ndawonye aphathise uzulu weleSyria ohlaselwe yimpi ngokudla lezinye indingeko ezitshiyeneyo. Wengeze wathi uzimisele ukusebenzala lohulumende weleIran kube lobudlelwano obuhle phakathi kwamazwe womabili. UObama uthi okuqakathekileyo yikuthi eleIran litshiyane lokubumba izikhali zembubhiso ama nuclear weapons. UMongameli Robert Mugabe yena uzakwethula owakhe umbiko ngoLwesine.